**NOTĂ INFORMATIVĂ  
la proiectul hotărîrii Guvernului pentru aprobarea Regulamentului privind modul de întocmire și evidență a Listei de interdicție**

Proiectul hotărîrii Guvernului pentru aprobarea Regulamentului privind modul de întocmire și evidență a Listei de interdicție este elaborat pentru implementarea prevederilor art. 25 din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

Regulamentul menţionat stabileşte temeiurile de includere a operatorilor economici în Lista de interdicţie, precum şi modul de întocmire şi evidenţă a acesteia ca rezultat al neonorării obligațiilor contractuale asumate de către operatorii economici participanți la procedurile de achiziție publică.

Proiectul vine să înlocuiască Regulamentul cu privire la modul de întocmire şi evidenţă a Listei de interdicţie a operatorilor economici, aprobat prin Hotărîrea Guvernului Republicii Moldova nr. 45 din 24.01.08.

Aspectele inovative constau în includerea unor temeiuri noi de includere în Listă cum ar fi depunerea contestațiilor neîntemeiate la Agenția de Soluționare a Contestațiilor doar cu scopul de a tergiversa procedura de achiziție, inclusiv va specifica un nou temei de excludere din Listă şi anume anularea deciziei de includere printr-o hotărîre definitivă a instanței de judecată.

Proiectul nominalizat, totodată, va asigura implementarea Proiectului „Guvern fără hârtie” care face parte din „Programul strategic de modernizare tehnologică a Guvernării”, astfel Lista de interdicție a operatorilor economici va fi menținută doar în format electronic pe pagina oficială a Agenției Achiziții Publice [www.tender.gov.md](http://www.tender.gov.md), deoarece pe parcursul implementării Hotărîrii Guvernului Republicii Moldova nr. 45 din 24.01.08 Agenția Achiziții Publice a constatat inoportunitatea menținerii Listei de interdicție scrisă manual în măsura în care Lista respectivă este publicată în format electronic pe site-ul oficial al Agenției la care, spre deosebire de lista scrisă manual, poate avea acces orice persoană interesată de această informație.

Pe parcursul exercitării atribuțiilor ce-i revin Agenției Achiziții Publice s-a constatat că majoritatea operatorilor economici care sunt incluși în Lista de interdicție, în scurt timp după includere, creează noi operatori economici prin intermediul cărora continuă să participe la procedurile de achiziție publică livrînd în continuare produse necalitative sau neonorîndu-și în continuare obligațiile contractuale. Astfel, pentru a diminua efectul de ocolire a sancțiunii administrative de limitare a participării la procedurile de achiziție publică prin crearea noilor persoane juridice în locul celor incluse în Listă proiectul prevede interdicția de a participa la procedurile de achiziție atît a operatorilor economici incluși în aceasta, cît și a operatorilor economici creați de aceiași fondatori sau au sediul și datele de contact aceleași ca și a operatorului economic inclus în Listă.

În aceste condiții, proiectul asigură cadrul normativ necesar pentru instituirea mecanismului de limitare a accesului operatorilor economici la procedurile de achiziții publice care nu-și onorează obligațiile contractuale și pun în dificultate autoritățile contractante a căror activitate are de suferit de pe urma executării proaste a contractelor de achiziție publică, încălcarea termenelor de execuție, prezentarea documentelor false etc.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Regulamentului privind modul de întocmire și evidență a Listei de interdicție.

**Ministru Octavian ARMAȘU**